text: El meis que chantent li oisel,
   Fu la mer queie e li tens bel.
   PageV01P214
   Les nes furent apareilliees,
   E de la terre en mer veiliees.
   Vint e dous furent e non plus :
   Mout lor venta dreit Eürus.
   Li chevalier o les barons,
   Que Paris ot quis e somons
   E sis frere Deïphebus
   En Pannoine, trei mile e plus,
   Furent venu d'armes guarni,
   Defensable, pro e hardi :
   En batailles ne en estors
   Ne poüst l’om trover meillors.
   Li reis Prianz a toz parla,
   E si lor dist bien e mostra :
   « Seignor, » fait il, « or iert veüe
   « La grant proëce e coneüe
   « Que l’om cuide que en vos seit.
   « Grezeis ont tort, nos avons dreit.
   PageV01P215
   « Sor eus vos envei por forfaire :
   « Guardez, quant l’om l’orra retraire,
   « Que si richement l’aiez fait
   « Que n’i aiez honte ne lait.
   « Paris sera princes de vos,
   « De la venjance desiros :
   « Son plaisir faites e son bon.
   « O vos avreiz Deïphebon.
   « Vos ireiz, » fait il, « Eneas,
   « Ensemble o vos Polidamas.
   « De rien n’ai crieme ne esveil,
   « La ou sache vostre conseil.
   « Ne soferreiz folie faire :
   « S’Esiona en poëz traire,
   « Si en faites vostre poëir;
   « E se ne la poëz aveir,
   « Si renveiez mout tost a mei,
   PageV01P216
   « E jo Ieiaument vos otrei
   « Se mestier avez de socors,
   « Tel gent trametrai après vos,
   « Ja n’i avra si fort cité,
   « Chastel si clos ne fermeté,
   « Que il ne prengent par destrece
   « Dès qu'à la maistre forterece. »
   N’i ot puis autre parlement :
   Es nes entrent comunaument.
   Dreit vent orent e bone mer
   Por corre tost e por sigler.
   Sovent saluënt lor amîs,
   Tost esloignieren t le païs.
   Vers Grece ont dreciees lor veiles
   Tot dreit a l'asen des esteiles.
   Endreit les jorz d'icel termine,
   Si com la Letre nos devine,
   Anceis qu'il en Grece arivassent,
   Ne qu’il onques a port tornassent,
   Fu Menelaus entrez en mer :
   PageV01P217
   Dreit a Pile voleit sigler.
   Nestor l'aveit mandé a sei,
   Mais ne sai pas dire por quei.
   Menelaus fu mout riches reis,
   Mout proz, mout sages, mout corteis.
   Mout ot femme de grant beauté :
   Onc en cest siegle trespassé
   Ne nasqui nule de son pris,
   Ne donc ne ainz, n’avant ne puis.
   Quant cil des nes s’entrechoisirent
   E li un d'eus les autres virent,
   Ne sorent dire ne penser.
   Quel part chascuns voleit aler ;
   Ne se voustreut tant aproismier
   Que l'uns poüst l'autre areisnier.
   A la cité de Climestree,
   PageV01P218
   Que mout ert riche e renomee,
   Ert en cez jorz Castor alez,
   E Pollus sis frere l'ainz nez.
   A icez dous fu suer Heleine,
   Dont il orent puis assez peine.
   Cist Menelaus esteit sis sire,
   Qui par mer en alot a Pire :
   Heleine une fille en aveit,
   Qui o ses dous freres esteit.
   Hermiona ert apelee,
   Mout ert de ses oncles amee :
   Mout l’amoënt e cherisseient,
   A grant chierté la norrisseient.
   Li Troïen tant espleitierent,
   Tant siglerent e tant nagierent
   Qu'il ariverent el païs
   Qui esteit a lor enemis.
   Citherea, ço dit l'Autor,
   Aveit non l’isle a icel jor,
   O il ariverent lor nes:
   PageV01P219
   Mout ert li tens douz e soés.
   Un riche temple merveillos,
   Mout anciën e precios,
   Aveit en cel isle, en l'onor
   Venus la deesse d’amor.
   Tuit cil del regne d'environ
   I veneient a oreison.
   Mout ert li temples chiers tenuz :
   La aoroënt lor vertuz,
   La faiseient lor sacrefise
   Icil de la terre a lor guise,
   E ofreient de riches dons
   E preneient devins respons.
   Lors i faiseient lor grant feste,
   Ço dit l’estoire de la geste.
   Cil del païs i erent tuit
   A grant joie e a grant deduit.
   Par anz s’i suelent assembler
   Por la grant feste celebrer
   De la grant deuesse des cieus,
   PageV01P220
   Ne la faiseient mie a gieus :
   C'ert de Juno la soveraine.
   Paris, o ceus qu'o sei ameine,
   En est venuz al temple dreit,
   Ou la grant assemblee esteit.
   Mout fu de grant beauté Paris
   De cors, de façon e de vis ;
   Sor les autres fu li plus genz,
   Si ot mout riches guarnemenz.
   II n'ot si povre compaignon
   Ne resemblast prince o baron.
   Un sacrefise apareilla
   A la deuesse Diana
   A la troïene maniere,
   O simple vout e o preiere :
   Mout le fist acetablement
   En la presence de la gent.
   Cil del païs mout demandoënt
   As Troïens a qu’il parloënt
   PageV01P221
   Qu'il esteient ne qu’il quereient,
   Ou aloënt ne dont veneient.
   E cil respondirent briefment,
   Fiz ert Priant demeinement,
   Qui sire e reis de Troie esteit:
   En cest païs le trameteit
   Por Castor e Pollus requerre,
   Qui jadis furent en sa terre,
   Une pucele en amenerent,
   Quant Troie e le païs guasterent :
   « Ante est cestui e suer le rei,
   « Si la tient hom a grant beslei,
   « Querre la vient : se l’avïons,
   « Mout volentiers l’en menriӧns;
   « S’el n’est rendue, estre porra
   PageV01P223
   « Que granz damages en sordra. »
   Mout est isnele Renomee :
   Saveir fist tost par la contree
   Que Paris ert avuec ses nes
   Iluec en l’isle al port remés.
   Heleine en oï la novele,
   Que sor autres dames ert bele
   E riche e sage e avenant.
   Ne se prise ne tant ne quant,
   Se ele a la feste ne vait.
   A ses privez dit e retrait
   Qu’ele a pieç' a un vo voé
   Rendre a cel jor determiné :
   Sor l’autel vueut ses dons ofrir
   E les devins respons oïr.
   Son eirre fist apareillier,
   Puis esploita dei chevauchier ;
   Al temple vint o sa maisniee :
   Mout par s'en fist joiose e liee.
   Quant Paris sot qu’ele ert venue, —
   PageV01P223
   II ne l’aveit onques veüe, —
   Mout la coveita a veeir.
   Oï aveit dire por veir
   Que c’ert la tres plus bele rien
   Que fust el siegle terriien.
   Tant fist, tant dist, tant porchaça,
   E tant revint e tant ala,
   Que il la vit e ele lui :
   Mout s’entresguarderent andui.
   Ele ot demandé e enquis
   Cui fiz e dont esteit Paris ;
   Fiere beauté en lui mirot :
   Mout l’aama e mout li plot.
   Paris fu sage e sciëntos,
   Veiziié, cointe e enartos:
   Tost sot, tost vit e tost conut
   Son bon semblant e aparçut,
   E que vers lui a bon corage :
   Ne li fu mie trop sauvage,
   PageV01P224
   Anceis s'en est mise en itant
   Qu’auques li dist de son talant.
   El veeir e el parlement
   Que il firent assez briefment,
   Navra Amors e lui e li,
   Ainz qu'il se fussent departi.
   En lor aé, en lor enfance,
   En lor forme e en lor semblance
   Les a griefment saisiz Amors :
   Sovent lor fait muër colors.
   Tant erent bel, ne me merveil
   S’il les voleit joster pareil :
   Nes poüst pas aillors trover.
   Tel leisir orent de parler
   PageV01P225
   Qu’auques i distrent de lor buens.
   Paris o tot ses Troïens
   Ont pris d’Eleine le congié :
   Dreit a lor nes sont repairié,
   Mais ele sot tres bien de veir
   Qu’il la vendreit ancor veeir.
   Quant al port furent repairié,
   Auques fu li soleuz baissié.
   Paris a sa gent aünee
   Priveement e a celee :
   Danz Antenor e Eneas,
   Deïphebus, Polidamas
   E li autre comunaument
   Sont assemblé al parlement.
   Paris parla avant eus toz,
   Qui mout esteit sages et proz :
   « Seignor, » fait il, « en cest païs
   « Nos a li reis Prianz tramis
   PageV01P226
   « Por faire a ceus honte e damage,
   « Qui le firent nostre lignage.
   « Il n’est rien de m’antain raveir,
   « De ço n’aiens ja nul espeir :
   « Ne l’ont mie en tel lieu enclose
   « Que de l’aveir seit nule chose.
   « Quant mener ne l’en porrions
   « Por rien que faire poüssons,
   « Si nos covendreit engeignier
   « Com nos les poissiens damagier,
   « E que tel chose poissiens faire
   « Dont il aient honte e contraire.
   « En cest païs somes venu,
   « S’est ja en plusors lieus seü.
   « Vos savez bien certainement
   « Que il n’aiment pas nostre gent.
   « Tant lor ont fait hontes e laiz
   « Qu’il n’en sera ja mais jor paiz.
   PageV01P227
   « N’ont en nos nule sëurté :
   « Se il s’esteient apensé,
   « Enui e honte nos fereient,
   « S’en lor terre nos ateigneient.
   « Por ço les nos covient deceivre,
   « Ainz qu’il se puïssent aparceivre.
   « Une grant chose ai esguardee,
   « Que ja vos iert dite e mostree :
   « Cil del païs assemblé sont
   « A ceste feste que il font ;
   « Tuit li plus riche e li meillor
   « I sont venu d’iceste honor.
   « Assez i a or e argent
   « E maint riche chier guarnement ;
   « Aveir i a trop amassé,
   « Mout en i a l’om aporté ;
   « Mout i a une bele femme,
   « Que est dame de tot cest regne,
   « La plus preisiee senz sorpeis
   PageV01P228
   « Que seit el regne des Grezeis :
   « Reïne est, femme Menelaus.
   « Assez i a de teus vassaus
   « Ou mout avreit riches prisons.
   « Or esguardez quel la ferons.
   « Ne porrions mais tant aler,
   « Ço cuit, par terre ne par mer,
   « Qu'en poüssons a tant venir :
   « Chascuns en die son plaisir.
   « Nos n’avons pas gent amenee
   « A forceier en lor contree :
   « Ja par la gent que nos avons
   « Cité par force ne prendrons;
   « E se nos bien l’avions prise,
   « Ne vaudreit tant en nule guise
   « Li gaainz que nos ferions
   « Com cist fereit que ci veons.
   « Mout i a riche troveüre :
   PageV01P229
   « Veeir poëz quel aventure.
   « Mout laisserons noz enemis
   « Hontos e dolenz e pensis :
   « Jusqu'a mil anz en iert parlé.
   « Chascuns en die son pensé
   « E tot son buen et son plaisir,
   « Quar n’avons mie grant leisir :
   « Haster nos covient cest afaire,
   « A quel que chief en deiens traire,
   « O de ço faire o del laissier,
   « O d’autre chose comencier. »
   Diversement i respondirent
   Cil qui ceste parole oïrent ;
   Mais a la parfin s’acorderent
   E bien voustrent tuit e Ioerent
   Que li temples fust envaïz,
   En icele nuit asailliz
   Par force e peceiez e pris :
   « Or n'i a plus, » ço dist Paris,
   « Sempres, quant la lune iert couchiee,
   « E la grant noise iert abaissiee,
   « Nos armerons comunaument.
   « O tot le mieuz de nostre gent,
   PageV01P230
   « Tot belement e a celee,
   « Senz noise faire e senz criëe,
   « Les sorprendrons en tel maniere,
   « Senz ço que nus d'eus ja nos fiere,
   « Les avrons sempres toz conquis
   « E tot l’aveir robé e pris.
   « E cil qui remandront as nes
   « Aient sus trait ancres e tres,
   « Que, dès que nos avrons chargié,
   « Seions tost del port esloignié.
   « Teus entreseignes lor donrons
   « Qu'il savront bien qui nos serons. »
   Mout devisent bien lor afaire.
   Li jorz s’en vait, la nuit repaire.
   Cil mangierent qui mestier orent,
   S’il orent quei e se il porent.
   La lune prist cler a raier,
   Dès que il vint a l’anuitier ;
   Ainz prinsome se fu couchiee.
   Armee se fu lor maisniee :
   PageV01P231
   Le petit pas, estreit serré,
   En sont tot dreit el temple alé.
   Cil del païs veillierent tuit,
   Grant joie i ot e grant deduit;
   Mais des autres nuiz las esteient,
   Par dreite force s’endormeient :
   N'aveient paor ne reguart
   Maus lor venist de nule part;
   Mout ert la contree seüre.
   Ha! Deus, com grant mesaventure
   Avint por ço que la fu fait ?
   Ne vos en quier faire lonc plait :
   Li Troïen ont tant alé
   Qu'al temple vindrent tuit armé.
   Un graile sonent a l’entree,
   Chascuns a trait nue s’espee :
   Isnelement e en poi d'ore,
   Fel e irié lor corent sore ;
   Maint en detrenchent e ociënt,
   E maint en i prenent e liënt.
   La bele, la pro dame Heleine
   PageV01P232
   I pristrent tote premeraine:
   Ne se fist mie trop laidir,
   Bien fist semblant del consentir.
   Maintes dames, plusors puceles
   Pristrent o li riches e beles.
   Cil del temple sont esbaï,
   Qui d’armes furent desguarni :
   Ne sevent d’eus prendre conrei,
   Muçant s’en fuiënt trei et trei.
   Pris e liëz en ont assez.
   Mout fu li temples tost robez :
   N’i laissierent or ne argent,
   Drap de seie ne guarnement.
   Tant en i pot chascuns trover,
   Ne l’en pueent demi porter :
   Onc teus guaainz ne fu mais faiz.
   Granz fu li criz, granz fu li braiz.
   Cil qui n'est pris est detrenchié.
   Mout eüssent bien espleitié,
   Mais sor le port ot un chastel,
   PageV01P233
   Helee ot non, mout par sist bel ;
   Fort gent i aveit e hardie.
   Dès qu’il orent la noise oïe,
   Tuit esfreé se sont vestu,
   Puis sont a lor armes coru ;
   Onc gent ne fu plus tost armee.
   Tot dreit en vont a la criëe:
   Failles porterent e brandons,
   Toz en resplendist l'environs.
   Les Troïens ont encontrez,
   D’aveir e de prisons trossez,
   Virent lor gent qu’il en menoënt,
   Qui braeient e qui crioënt,
   Tel noise font e tel tomoute
   Que nus n'i poëit oïr gote.
   Cil del chastel furent ensemble :
   Hardi cuer a cui il ne tremble.
   PageV01P234
   De maintenant les vont ferir :
   La oïsseiz testes croissir,
   Ferir de lances e d'espees
   E de gisarmes acerees,
   De maçues e de coigniees.
   Trop i sofrirent granz haschiees
   Li Troïen por eus defendre,
   E cil del chastel por eus prendre :
   Se desarmez les trovissant,
   Ja mais Troie ne veïssant.
   Cil d'Elee mout les laidissent,
   Por poi que toz nes desconfissent :
   Merveille esteient agregié,
   Por ço qu'il esteient chargié ;
   Ne lor esteit mie bosoinz
   Que lor nes fussent guaires loinz .
   Maint bot, maint hurt, mainte colee
   Orent anceis prise e donee
   Qu'il i poüssent parvenir:
   PageV01P235
   Assez en i estut morir.
   Mais dès qu'il orent lor prisons
   Bailliez as autres compaignons,
   E la robe fu mise es nes
   O ceus qui esteient remés,
   Recovrerent sor les Grezeis.
   Donc lor alerent de maneis :
   Les escuz pris, espees traites,
   Lor ont de morteus plaies faites.
   Il meïsme s’entrocieient,
   Quar nuit esteit, poi i veeient.
   Mout en i ot la nuit ocis,
   Plusors navrez e plusors pris.
   Desconfit sont cil del chastel,
   N'en orent mie le plus bel :
   Jusqu’as portes les embatirent,
   A grant dolor s’en departirent.
   Li Troïen ne se targierent :
   PageV01P236
   Dreit a lor nes s'en repairierent.
   L’eschec de la desconfiture
   Ont sempres chargié a dreiture,
   Puis entrerent dedenz lor nes.
   Des vis n'i a nul d’eus remés,
   Mais des morz en i laissent tant,
   Dont lor ami seront dolant.
   Ainz que des porz fussent parti,
   Virent le jor mout esclarci.
   Mout fu bele la matinee
   Qu'il partirent de la contree :
   Vent orent buen a lor voleir
   Trestot le jor desci qu'al seir.
   Li venz baissa a l’avespree,
   Mout devint queie mer salee :
   N’i pareisseit onde ne rible,
   De grant maniere esteit paisible.
   PageV01P237
   La nuit traistrent as avirons.
   Paris fu liez de ses prisons,
   Del grant guaaing e de l'onor,
   Del damage qu'ont fait as lor :
   Auques les ont estouteiez,
   Assez en i laissent d’iriez.
   A tant ne remandra il mie :
   Dès ore engroisse la folie.
   Li Troïen erent en mer,
   Mout desirant de l'ariver.
   Set jorz i furent acompliz,
   Quar toz lor est li venz failliz ;
   Mais tant ovrerent o lor reins
   Par mi la mer, que tote ert plains,
   Qu'il pristrent port a Tenedon :
   A grant joie les reçut l’om.
   Tenedon esteit uns chasteaus
   Sor la marine genz e beaus :
   PageV01P238
   De murs de marbre ert clos e joinz,
   De Troie esteit set liues loinz.
   Tor i aveit mout bien asise,
   S’en esteit mout fort la porprise;
   Mout par i aveit gent repaire.
   Ne vos en quier lonc conte faire :
   Li Troïen issent des nes,
   La nuit se sont iluec remés.
   Mout i furent bien herbergié.
   Paris a mout tost enveié
   Un message tot dreit batant
   Noveles dire ai rei Priant.
   Cil s'est mout tost mis a l'estree ;
   Le seir, quant vint a l’avespree,
   Vint a Troie, le rei trova,
   Trestote l’uevre li conta,
   Coment Paris ot espleitié,
   A Tenedon sont herbergié.
   PageV01P239
   Quant li reis oï les noveles,
   Joioses li furent e beles :
   Grant joie en orent, teus i ot,
   Cui mout pesa puis e desplot;
   Tel en furent joios e lié,
   Qui puis en furent tuit irié.
   Paris e tuit si compaignon
   Jurent la nuit a Tenedon.
   Dame Heleine faiseit semblant
   Qu'ele eüst duel e ire grant :
   Fortment plorot e duel faiseit,
   E doucement se complaigneit.
   Son seignor regretot sovent,
   Ses freres, sa fille e sa gent,
   E sa ligniee e ses amis,
   E sa contree e son païs,
   Sa joie, s'onor, sa richece,
   E sa beauté e sa hautece.
   Ne la poëit nus conforter,
   Quant les dames veeit plorer
   Que esteient o li ravies.
   Mout preiseient petit lor vies,
   PageV01P240
   Quant lor seignors veeient pris,
   Auquanz navrez, plusors ocis;
   Por poi li cuer ne lor parteient.
   Ceus esguardeient e veeient
   Qui lor erent seignor e pere,
   Oncle, nevo e fil e frere,
   E de leisir n'aveient tant
   Qu'o eus parlassent tant ne quant :
   Les dames mistrent, par esguart,
   Par sei, les homes autre part.
   Onques teus dueus ne fu oïz
   Come il faiseient ne teus criz,
   Paris nel pot plus endurer,
   Heleine ala reconforter :
   S’entente meteit chascun jor
   A li reconforter de plor.
   PageV01P241
   Tot dreit a li en est venuz,
   Semblant fist que fust irascuz :
   « Dame », fait il, ço que sera,
   « Ne si fait duel qui soferra ?
   « E ço ne faut ne jor ne nuit :
   « Cuidez que mout ne nos enuit?
   « Dur cuer avreit e reneié,
   « Cui vos ne feriëz pitié,
   « Nule rien quos oie plorer
   « Ne puet de joie remembrer.
   « Avoi ! dames, confortez vos,
   « Quar, par la fei que jo dei vos,
   « Plus avreiz joie en cest païs,
   « E plus avreiz de voz plaisirs,
   « Que voz n’aviëz es contrees
   « Dont l’om vos a ça amenees.
   « Cil se deivent bien esmaier,
   « Qui sont tenu en chaitivier :
   PageV01P242
   « Vos ne sereiz ja vius tenues,
   « Ne a ceus ne sereiz tolues
   « Qui vos aiment ne quos ameiz;
   « Quites delivres les avreiz.
   « Celes que lor seignor ont ci,
   « Ne s’aucune i a son ami,
   « Si l’avra tot quite e delivre.
   « En ceste terre porreiz vivre
   « A grant joie e a grant baudor :
   « Ja ne vos iert fait deshonor.
   « Empor l’amor ma dame Heleine,
   « N’i soferreiz ne mal ne peine :
   « Ele sole vos en guarra,
   « Que ja torz faiz ne vos sera,
   « E au voleir de son plaisir
   « Ferai tote Troie obeïr.
   « Cist regnes iert en sa baillie,
   « Soë en sera la seignorie.
   « Ja mar avra paor de rien
   PageV01P243
   « Cil a cui el voudra nul bien ;
   « Riches mananz les porra faire :
   « Ja rien ne l'en fera contraire.
   « A la plus povre que ci est
   « Porra doner, se bon li est,
   « Greignor aveir c'onques n'en ot
   « La plus riche ne aveir pot.
   « Confortez vos, ne plorez mie. »
   Chascune donc merci li crie —
   As piez li chieent les plusors —
   Qu'il ait merci de lor seignors,
   Qui sont destreit e en liëns :
   « Toz en ferai, « fait il, « voz buens
   « E le plaisir a la reïne. »
   Ele parfondement l’encline :
   « Sire, » fait el, « s'estre poüst,
   « Ja ne vousissc qu'ensi fust ;
   « Mais quant iço vei, e entent,
   « Que il ne puet estre autrement,
   PageV01P244
   « Si nos covendra a sofrir,
   « Peist o place, vostre plaisir.
   « Deus le guart, qui bien nos fera
   « E qui honor nos portera !
   « Aumosne i porra grant aveir. »
   — Dame, » fait il, « vostre voleir
   « Sera si fait e acompli
   « Com de vostre boche iert gehi.
   Par mi la main destre l'a prise :
   Sor un feutre de porpre bise
   Sont andui alé conseillier,
   Si li comença a preier :
   « Dame », fait il, « ço sacheiz bien,
   « Onques mais n’amai nule rien,
   « Onc mais ne soi que fu amer,
   « Onc mais ne m’i vous atorner,
   « Or ai mon cuer si en vos mis,
   « E si m’a vostre amor espris,
   « Que del tot sui enclins a vos.
   PageV01P245
   « Leiaus amis, leiaus espos
   « Vos serai mais tote ma vie :
   « D’iço seiez seüre e fie.
   « Tote rien vos obeïra
   « E tote rien vos servira.
   « Se vos ai de Grece amenee,
   « Plus bele e plus riche contree
   « Verreiz assez en cest païs,
   « Ou toz iert faiz vostre plaisirs.
   « Tot ço voudrai que vos voudreiz
   « E ço que vos comandereiz.
   — Sire, » fait el, « ne sai que dire,
   « Mais assez ai e duel e ire :
   « N’en puet aveir nule rien plus.
   « Se jo desdi e jo refus
   « Vostre plaisir, poi me vaudra.
   « Por ço sai bien qu’il m'estovra,
   « Vueille o ne vueille, a consentir
   « Vostre buen e vostre plaisir.
   « Quant defendre ne me porreie,
   « De dreit neient m'escondireie :
   PageV01P246
   « Nel puis faire, ço peise mei.
   « Se me portez honor e fei,
   « Sauve l’avreiz son ma valor. »
   Donc ne se pot tenir de plor.
   Mout l’a Paris reconfortee
   E merveilles l'a honoree,
   Mout la fist la nuit gent servir,
   Ços puis bien dire senz mentir.
  